《题复吟社倡和诗卷次韵二首 其一》
明代·顾可学

昭代耆英绍洛南，当年肥遁我曾谙。蒹葭露白三丘寺，裙屐风流一镜涵。

龙缝澄清应见底，人间胜赏费幽探。痴僧莫漫争门户，谁是长存不老龛。

作者简介：明常州府无锡人，字与成。顾信孙。弘治十八年进士。正德间任浙江参议，被劾斥归，家居二十余年。后闻世宗好长生，而同年生严嵩方柄国，乃厚赂嵩，以延年术求进，遂为右通政，累迁至太子太保。帝惑其言，采芝求药，中使四出。论者皆咎之。